যোগীরাজ্যে ফের এনকাউন্টার! এবার নিকেশ ৩ খলিস্তানি জঙ্গি

কলকাতা: উত্তরপ্রদেশে যৌথ পুলিশের এনকাউন্টার (Police Encounter)। মৃত্যু হল তিন খলিস্তানি জঙ্গির (Khalistani Terrorist)। সোমবার সকালে পিলভিট জেলায় উত্তরপ্রদেশ পুলিশের (Uttar Pradesh Police) সঙ্গে সংঘর্ষে প্রাণ হারান গুরবিন্দর সিংহ, বীরেন্দ্র সিংহ এবং যশনপ্রীত সিংহ নামে তিন যুবক। তাদের মধ্যে প্রত্যেকের বয়স ১৮ থেকে ২৩ বছরের মধ্যে বলে জানা গিয়েছে। পঞ্জাব পুলিশের (Punjab Police) ‘ওয়ান্টেড’ তালিকায় থাকা এই তিনজন খলিস্তান কমান্ডো ফোর্সের সদস্য বলে জানিয়েছে পুলিশ।

সূত্রের খবর, এই তিন জঙ্গিকে নিকেশ করার জন্য যৌথ অভিযানে নামে পঞ্জাব পুলিশ এবং উত্তরপ্রদেশ পুলিশ। রবিবার রাতে পিলভিটের কাছে তাঁদের অবস্থান শনাক্ত করা হয়। পুলিশের দাবি, গোপন সূত্রে খবর পেয়ে অভিযানের সময় তিন অভিযুক্ত পুলিশের উপর গুলি চালায়। আত্মরক্ষার্থে পাল্টা গুলি চালায় পুলিশও। ঘটনায় গুরুতর আহত হয় তিন জঙ্গি। আশঙ্কাজনক অবস্থায় তাঁদের হাসপাতালে নিয়ে যাওয়া হয়, তবে শেষরক্ষা হয়নি।

আরও পড়ুন: আর্সেনিক বিপদ পশ্চিমবঙ্গে, আদালতে জানাল কেন্দ্রীয় সরকার

সোমবার এনকাউন্টার শেষে ঘটনাস্থল থেকে দু’টি একে-৪৭ রাইফেল এবং একাধিক পিস্তল উদ্ধার করা হয়েছে। এই অস্ত্রগুলি পঞ্জাবের গুরদাসপুরের বিভিন্ন হামলার সঙ্গে যুক্ত ছিল বলে অনুমান করছে পুলিশ। সম্প্রতি গুরদাসপুরের একটি পরিত্যক্ত পুলিশ ফাঁড়িতে হামলায় তারা যুক্ত ছিলেন। ওই ঘটনায় গ্রেনেড বিস্ফোরণের মাধ্যমে পুলিশ ফাঁড়িতে হামলা চালানো হয়। যদিও এই ঘটনায় কোনও প্রাণহানি হয়নি। খালিস্তানি গোষ্ঠী ওই হামলার দায় স্বীকার করে জানায়, শিখদের অবমাননার প্রতিবাদে এই আক্রমণ চালানো হয়েছে। এই ঘটনার পরই অভিযুক্তদের খোঁজে তৎপর হয় পঞ্জাব পুলিশ।